Deelnemer sterf tydens Twee Oseane-marathonFoto: Twee Oseane ŉ Vyf-en‑dertigjarige man is Saterdag tydens die bekende Twee Oseane-marathon in Kaapstad dood. Die organiseerders van die marathon het in ŉ verklaring gesê die man het inmekaargesak en ondanks paramedici se pogings om hom by te bring is hy op die toneel dood verklaar. “Die oorledene het aan sy vierde halfmarathon deelgeneem en was ŉ ywerige hardloper. As die organiseerders wil ons graag ons medelye met sy familie en vriende betuig.” ŉ Vroulike deelnemer is tydens verlede jaar se marathon dood. Sy het ook aan die halfmarathon deelgeneem toe sy gesterf het. Minstens 16 000 atlete het vanjaar aan die halfmarathon deelgeneem terwyl 13 000 deelnemers sake in die ultramarathon uitgespook het. Dit was vanjaar die 50ste keer dat dié ultramarathon aangebied is. Bongmusa Mthembu het in die mansafdeling met ŉ tyd van 3:08:39 geseëvier terwyl die verdedigende kampioen in die vroue-afdeling, Gerda Steyn, in ŉ tyd van 03:31:28 die wenstreep weer eerste oorgesteek het. Die Suid-Afrikaner David Gatebe, wat verlede jaar derde was, het tweede in die mansafdeling geëindig in ŉ tyd van 03:10:28 gevolg deur Kenia se Justin Kemboi wat verlede jaar die wenner was. Kemboi se tyd was 03:11:22. In die vroue-afdeling het Mamorallo Tjoka van Lesotho die wenstreep tweede oorgesteek in ŉ tyd van 3:38:22. Suid-Afrika se Irvette van Zyl was derde in ŉ tyd van 03:41:31.